子厚先生哀辭
作者：司馬光
朝代：宋

paragraphs: 先生負材氣，弱冠遊窮邊。
麻衣揖鉅公，決策期萬全。
謂言叛羌背，坐可執而鞭。
意趣小參差，萬金莫留連。
中年更折節，六籍事精研。
羲農訖周孔，上下皆貫穿。
造次循繩墨，儒行無少愆。
師道久廢闋，模範幾無傳。
先生力振起，不絕尚聯綿。
教人學雖博，要以禮爲先。
庶幾百世後，復覩三王前。
釋老比尤熾，羣倫將蕩然。
先生論性命，指示令知天。
聲光動京師，名卿爭薦延。
寘之石渠閣，豈徒修簡編。
丞相正自用，立有榮枯權。
先生不可屈，去之歸卧堅。
孤嫠聚滿室，餬口耕無田。
欣欣茹藜藿，皆不思肥鮮。
近因詔書起，尋取病吿旋。
舊廬不能到，丹旐風翩翩。
人生會歸盡，但問愚與賢。
借令陽虎壽，詎足驕顔淵。
況於朱紫貴，飄忽如雲煙。
豈若有清名，高出太白巔。
門人俱絰带，雪涕會松阡。
厚終信爲美，繼志仍須專。
讀經守舊學，勿爲利祿遷。
好禮效古人，勿爲時俗牽。
修內勿修外，執中勿執偏。
當令洙泗風，郁郁滿秦川。
先生儻有知，無憾歸重泉。